Foto: FAH

NAKON dana punog neočekivanih obrata i poruka iz središnjice MOST-a, Tomislav Karamarko odlučio je u večernjim satima nastupiti u Dnevniku Nove TV, HRT-a i RTL-a.

"Jučer smo prekinuli pregovore s MOST-om, više ne sudjelujemo u toj proceduri. Nisam se složio s tripartitnom Vladom, samo sam bio spreman razgovarati o njoj", kazao je za Novu TV Karamarko.



Na pitanje novinarke RTL-a o tome hoće li HDZ napraviti salto mortale i vratiti se u pregovore, Karamarko je kazao kako povratka nema.



"Izgledam li kao da mogu napraviti salto mortale? Postoji granica iza koje se ne povlačim. To su ovi principijelni i materijalni razgovori. Govorim o reformama koje treba provesti. Ova Vlada nije ih bila spremna provesti. Ja sam od sinoć dobio preko 100 čestitki zbog svojeg držanja. Mislim da je to dobro, mislim da homogenizira stranku. Ovo je stranka koja je stvorila državu, koja zadnje 4 godine samo pobjeđuje, takva stranka ne može biti ucjenjivana. Ja trebam doći među članove, branitelje, u Vukovar, želim moći pogledati ljude", rekao je Karamarko u Dnevniku RTL-a.

Karamarko: Milanović me nije prevario

Karamarko se osvrnuo i na medijske navode o tome kako ga je sinoć na pregovorima Milanović prevario, tako što je prvo rekao kako SDP neće potpisati MOST-ov dokument, samo kako bi ga na kraju ipak potpisao.

"Nije me prevario Milanović, mi smo u svojim stavovima čvrsti od samog početka. Nije me nasamario, imali smo čvrstu odluku da nećemo. On je mislio da je veliki političar ako je to tako izveo, to je kokošarenje, šibicarenje. Pokazao je do kraja svoje pravo lice", kazao je.

"Prevara etike koja mora postojati u komunikaciji, to je bilo, da", kazao je za Novu TV Karamarko.

Pregovori ušli u sferu iracionalnog

Tekst se nastavlja ispod oglasa

"Pregovori predugo traju, postali kontraproduktivni. Ušli su u sferu iracionalnog, s obzirom na zahtjeve MOST-a. Osjećali smo se svi pomalo kao učenici u razredu gdje razrednik dirigira nekim čudnim testovima.



Nismo mogli pristati na dogovor o podjeli fotelja. Drugi dio je tripartitna Vlada, gdje bih ja mogao sjediti s Milanovićem, koji je godinama uništavao Hrvatsku.



Po savjesti nisam mogao s ovakvim SDP-om, koji niže neuspjehe 4 godine, vrijeđa narod, političke suparnike. Jučer smo na sjednici diskutirali i baš o tome", dodaje Karamarko.

Zadovoljan rezultatom izbora

"Nisam razočaran izbornim rezultatom. Moram biti realan prema sebi. Svoje 4 godine mogu ocijeniti pozitivno, što će reći moji članovi i kolege, to njima ostavljam. U ovom momentu se nemam pravo povući, osjećam da je stranka homogenizirana.

Božo Petrov me razočarao. Pričao je o nekom novom moralu u politici, na tom valu su dobili izbore, a to je sve počeo urušavati brakom s Milanovićem i SDP-om. Daje umjetno disanje onima koji su uništili Hrvatsku", rekao je Karamarko.

"MOST se iz pozicije moralne vertikale pretvorio u grupu ljudi koji jako vodi obzira o tome kako se fotelje dijele", kazao je.

Ako bude novih izbora, HDZ će biti spremniji

"Milanović je svaki dan mijenjao teze, od najvećeg neprijatelja do najvećeg prijatelja MOST-a. On samo želi zadržati fotelju. Reći ću da sam dobio veliku podršku od simpatizera HDZ-a zbog odluke.



Sin mi je bio među prvima koji mi je iskazao podršku. Rekao je: "Hvala ti, tata", kazao je Karamarko za HRT.



"Ako dođe do novih izbora, bit ćemo spremniji nego zadnji put. Politička kasta nema pravo više zavlačiti građane", rekao je Karamarko za Novu TV.